# **Informácia o priebehu rokovania**

# **Rady vlády Slovenskej republiky na podporu exportu a investícií 21. novembra 2018**

Rokovanie Rady vlády Slovenskej republiky na podporu exportu a investícií (ďalej len „Rada“) **otvoril Miroslav Lajčák, minister zahraničných vecí a európskych záležitostí SR**,ktorý rokovanie viedol.

Na otvorení 2. rokovania Rady v roku 2018 bolo prítomných 10 členov s hlasovacím právom, čím **bola splnená podmienka pre uznášaniaschopnosť** Rady (t. j. účasť aspoň 6 členov Rady s hlasovacím právom). V priebehu rokovania prišiel aj poverený predstaviteľ Republikovej únie zamestnávateľov Martin Hošták, a tak boli na rokovaní podľa prezenčnej listiny prítomní všetci členovia Rady, resp. v prípade Slovenskej obchodnej a priemyselnej komory (SOPK), Republikovej únie zamestnávateľov (RÚZ) a Slovenskej záručnej a rozvojovej banky (SZRB) nimi poverení zástupcovia.

**Minister M. Lajčák** privítal členov Rady a hostí, pričom informoval, že ide o prvé rokovanie Rady organizované novým, interaktívnejším spôsobom. Vzhľadom na opakované podnety podnikateľskej sféry neboli na rokovanie predložené rozsiahle (kompletne spracované) dokumenty, ale len stručné texty s cieľom podnietiť živú diskusiu k navrhovaným témam. Rokovanie Rady formou stručných materiálov na diskusiu *(discussion papers)* odporučila Pracovná skupina na koordináciu aktivít Rady na svojom zasadnutí dňa 9. novembra 2018.

Minister M. Lajčák uviedol pozitívnu správu súvisiacu s diskusiou na predchádzajúcom zasadnutí Rady dňa 9. mája 2018, keď generálny tajomník SOPK Martin Hrivík upozornil na absenciu vízových centier a s tým spojené problémy pre zahraničných obchodných partnerov, turistov, či zamestnávateľov pri nábore zahraničných zamestnancov. **Projekt vízových centier** bol v tom čase už rozpracovaný, pričom odvtedy sa podarilo tento proces ukončiť - MZVaEZ SR podpísalo dňa 5. novembra 2018 zmluvu o spolupráci pri zbere údajov a žiadostí o vízum s jedným zo svetových lídrov v oblasti outsourcingu vízových služieb - spoločnosťou VF Worldwide Holdings Ltd.

**Bod 1: Schválenie programu**

Minister M. Lajčák prítomným predstavil **program** rokovania Rady a požiadal členov Rady o prípadné návrhy na doplnenie programu.

Program rokovania:

1. **Schválenie programu**
2. **Diskusia o stave siete zastupiteľských úradov SR v zahraničí v roku 2018**

*K pripravovanému materiálu „Správa o stave siete zastupiteľských úradov SR v zahraničí v roku 2018 a východiská pre jej ďalší rozvoj“*

1. **Diskusia k ekonomickým vplyvom brexitu na SR**

**4. Diskusia k vyhodnoteniu ekonomickej diplomacie SR**

*K pripravovanému materiálu „Správa o stave a výsledkoch ekonomickej diplomacie za rok 2018“*

**5. Diskusia k plánu činnosti Rady na rok 2019**

**6. Rôzne**

Rada jednohlasne schválila navrhnutý program, a to bez výhrad a návrhov na jeho zmenu *(záver Rady č. 01/02/2018 z 21. novembra 2018).*

**Bod 2: Diskusia o stave siete zastupiteľských úradov SR v zahraničí v roku 2018**

*K pripravovanému materiálu „Správa o stave siete zastupiteľských úradov SR v zahraničí v roku 2018 a východiská pre jej ďalší rozvoj“*

**Minister M. Lajčák** na úvod predstavil predložený diskusný materiál sumarizujúci aktuálny stav siete zastupiteľských úradov SR v zahraničí, najmä s dôrazom na ekonomickú diplomaciu. MZVaEZ SR pravidelne predkladá na rokovanie vlády materiál o stave siete zastupiteľských úradov. Do konca roku 2018 predloží materiál s názvom *„Správa o stave siete zastupiteľských úradov SR v zahraničí v roku 2018 a východiská pre jej ďalší rozvoj“*. Pôjde o súhrnný prehľad súčasného stavu siete zastupiteľských úradov SR, pričom správa naznačí aj uvažovanie o možnom rozšírení siete v prípade zlepšenia rozpočtovej situácie rezortu. Minister M. Lajčák zdôraznil, že s cieľom zlepšenia poskytovania služieb, vrátane posilnenia ekonomickej diplomacie v rámci siete zastupiteľských úradov SR v zahraničí, MZVaEZ SR víta možnosť diskutovať o tejto téme na pôde Rady. Prítomných členov vyzval na predloženie návrhov, napríklad o tom, kde vidia potrebu intenzívnejšej prítomnosti zastupiteľských úradov a ekonomických diplomatov. Podnety a požiadavky predstaviteľov podnikateľskej sféry budú silnými argumentami do diskusie o navýšení rozpočtu pre sieť zastupiteľských úradov v ďalšom období.

**Podpredseda vlády a minister financií SR Peter Kažimír** úvodom diskusie konštatoval, že SR nemá dostatočný počet zastupiteľských úradov, ani dostatočný počet diplomatov a ďalších pracovníkov, pričom možno diskutovať aj o rozmiestnení úradov vo svete v nadväznosti na naše hlavné ekonomické záujmy. V prípade predloženia argumentačne dobre podloženého zámeru vyjadril pripravenosť posúdiť navýšenie finančných zdrojov pre potreby zahraničnej služby.

**Prezident Asociácie priemyselných zväzov (APZ) Alexej Beljajev** z pohľadu priemyslu informoval, že firmy už nepotrebujú len pomôcť s exportom na zahraničné trhy, ale aktuálnou sa stala aj otázka zamestnávania cudzincov v SR. Upozornil však, že treba rozlišovať medzi migráciou a akútnou potrebou SR na riadené zamestnávanie zahraničných pracovníkov. APZ pozitívne vníma prijatie *„Stratégie pracovnej mobility cudzincov v SR“* a víta aj ďalšie aktivity vlády v tejto oblasti. Navrhol zvážiť rozšírenie siete úradov o Mongolsko a posilnenie zastúpenia vo Vietname a v ďalších teritóriách, z ktorých by bolo možné získať pracovníkov. Konštatoval potrebu navýšenia počtu ekonomických diplomatov v krajinách s hospodárskymi záujmami SR, eliminovania kumulácie funkcií existujúcich ekonomických diplomatov, či (aspoň dočasného) navýšenia počtu ekonomických diplomatov na ZÚ Londýn z dôvodu brexitu.

**Predseda dozornej rady Asociácie zamestnávateľských zväzov a združení SR (AZZZ) Víťazoslav Moric** upozornil na niektoré disproporcie v sieti zastupiteľských úradov z pohľadu AZZZ. Ako príklad uviedol porovnanie teritoriálneho pokrytia ZÚ Káhira (viacero priakreditovaných štátov, vrátane niektorých krajín Blízkeho východu) a ZÚ Kišiňov alebo ZÚ Skopje. Súhlasí s názorom A. Beljajeva (APZ) o potrebe rozšírenia siete úradov o Mongolsko a tiež s informáciou ministra M. Lajčáka o podpore teritórií z hľadiska obchodných záujmov SR (napr. Azerbajdžan).

**Predseda Klubu 500 Vladimír Soták** uviedol, že sieť ZÚ treba posilniť, a to na základe analýzy exportných možností SR. Prízvukoval nutnosť kvalitnej prípravy vysielaných diplomatov, ktorí by mali okrem iného aj dobre poznať situáciu v slovenskom priemysle. Poďakoval vláde SR za prijímanie všetkých krokov v súvislosti s pracovnou mobilitou cudzincov a dal do pozornosti aj možnosti zamestnávania Rómov, ktorí na rozdiel od cudzích štátnych príslušníkov nepotrebujú víza, ani ďalšie formality. Navrhuje tiež nezabúdať na spoluprácu s honorárnymi konzulmi SR v zahraničí, ktorí môžu byť Slovensku nápomocní vo svojich domovských krajinách. V nadväznosti na to **minister M. Lajčák** informoval, že SR má vo svete takmer 190 honorárnych konzulov, MZVaEZ SR pre nich pravidelne organizuje stretnutia na Slovensku (vrátane výjazdových dní mimo Bratislavu a programu zameraného na ekonomickú spoluprácu). Členov Rady vyzval, aby ministerstvu zaslali prípadné návrhy na ďalších vhodných kandidátov.

**Generálny tajomník Slovenskej obchodnej a priemyselnej komory (SOPK) Martin Hrivík** poďakoval v mene podnikateľov ministrovi M. Lajčákovi za pozitívnu informáciuo projekte vízových centier. Podporil tiež návrh na potrebu (aspoň dočasného) posilnenia ZÚ Londýn kvôli brexitu.

Z dôvodu „zúfalého nedostatku“ pracovnej sily privítal informáciu o vízových centrách, ktoré by mali pomôcť zrýchliť administratívny proces príchodu zahraničných pracovníkov aj **prezident Slovenskej asociácie malých a stredných podnikov a živnostníkov (SAMP) Vladimír Sirotka.**  Poďakoval tiež za možnosť zúčastniť sa prípravy ekonomických diplomatov. Konštatoval, že práve im pribudne úloha aktívneho hľadania možných zdrojov pracovnej sily v zahraničí. **Podpredseda vlády a minister financií P. Kažimír** v tejto súvislosti pripomenul návrh na budovanie paralelných zahraničných zastúpení v minulosti prostredníctvom agentúry SARIO. Pri dnešnej potrebe riešenia špecifických úloh, ktorým Slovensko čelí, navrhol zvážiť vytvorenie dočasne fungujúcich úradov, ktoré by neboli nevyhnutne viazané na potrebu nákupu nehnuteľností v príslušných teritóriách. **Minister M. Lajčák** súhlasil s potrebou flexibility, ktorá však musí byť v súlade s medzinárodnými pravidlami na zriaďovanie diplomatických zastúpení a pobočiek zastupiteľských úradov. Doplnil, že v najbližších dňoch bude na rokovanie vlády SR predložený návrh podpredsedu vlády SR pre investície a informatizáciu na inštitucionálne zabezpečenie slovenskej inovačnej diplomacie. Návrh budovania inovačnej diplomacie bude obsahovať zriadenie pilotných postov v USA (Washington), Izraeli (Tel-Aviv), Fínsku (Helsinki) a Číne.

**Minister hospodárstva SR Peter Žiga** navrhol diskutovať o ďalšej možnosti na rozšírenie siete ekonomických diplomatov, a to prostredníctvom pokrývania nákladov na ich vyslanie zo zdrojov podnikateľských asociácií a zväzov (v niektorých špecifických prípadoch, ako napr. vybrané oblasti Číny, Ruska a pod.). Predstaviteľov podnikateľskej sféry vyzval, aby uvažovali o tejto alternatíve a v prípade záujmu predložili konkrétny návrh, ktorým sa budú ministerstvá zaoberať.

V priebehu diskusie reagoval **minister M. Lajčák** na viacero členov Rady. Po ukončení diskusie dal hlasovať o návrhu záveru k tomuto bodu programu, ktorý Rada jednomyseľne schválila *(záver Rady č. 02/02/2018 z 21. novembra 2018).*

**Bod 3: Diskusia k ekonomickým vplyvom brexitu na SR**

**Minister M. Lajčák** predstavil materiál a zdôraznil, že slovenskú ekonomiku, ktorá je treťou najotvorenejšou v EÚ, čakajú nielen priame, ale aj nepriame dopady brexitu. Je potrebné si preto zadefinovať, do akého obdobia vstupujeme a aké sú jeho plusy a mínusy. Odchod Spojeného kráľovstva z EÚ bez dohody označil za najhorší scenár, pretože by priniesol právnu neistotu podnikateľom. Vyzval na diskusiu s aktérmi ekonomickej spolupráce, s cieľom získať spätnú väzbu podnikateľskej sféry a čo najpresnejšie nastaviť nástroje hospodárskej politiky SR po brexite. Upozornil, že SR očakáva aj nepriame dopady, a to prostredníctvom zmien v subdodávateľských a obchodných reťazcoch. Na druhej strane, súčasťou aktívneho dialógu musí byť aj identifikovanie možných príležitostí. Zároveň informoval o plánovanom spustení internetového portálu so zameraním na otázky súvisiace s brexitom a o pripravovanom akademickom seminári v spolupráci so Slovenskou spoločnosťou pre zahraničnú politiku (4. decembra 2018).

**A. Beljajev (APZ)** uviedol, že očakáva len dočasné problémy priemyslu tesne po brexite, no verí, že sa následne bude väčšina firiem vedieť prispôsobiť novej situácii. Na margo možných príležitostí pre SR vyjadril očakávanie, že časť firiem z 5. najväčšej ekonomiky sveta sa začne presúvať do kontinentálnej Európy a návrat domov (zamestnanie sa v slovenskom priemysle) zváži aj časť Slovákov žijúcich a pracujúcich v Spojenom kráľovstve. Privítal avizované spustenie informačného portálu pre brexit a vyzval na posilnenie ZÚ Londýn, aj keď by to mali byť len dočasné špecializované diplomatické miesta. V ďalšej diskusii podporil potrebu analyzovať možné zmeny (napr. hroziace fytosanitárne kontroly, colné otázky, netarifné bariéry obchodu, certifikáciu výrobkov) a pripraviť sa na ne v prípade nepriaznivého scenára odchodu Spojeného kráľovstva z EÚ.

**V. Sirotka (SAMP)** konštatoval,že po odchode Spojeného kráľovstva z EÚ by boli malé a stredné podniky radi, aby aj naďalej zostal zachovaný voľný pohyb tovarov a pracovnej sily, ako aj súčasné systémy, akými sú napríklad TARIC, SWIFT a podobne. Uvítal vznik internetového portálu pre brexit. Podnikatelia ocenia novinky o úpravách legislatívy pri meniacich sa podmienkach obchodných vzťahov, ktorý potrebné zosúladiť aj s informáciami k legislatívnym otázkam komunikovaným malým a stredným podnikom z úrovne Európskej komisie. SAMP je členom pracovnej skupiny *Taxes on Single Market*, na pôde ktorej presadzuje zachovanie informácií o daňovom, odvodovom a legislatívnom prostredí všetkých 28 krajín EÚ. SAMP preto požiadal MZVaEZ SR, aby sa zasadzovalo za zachovanie informačného prepojenia so Spojeným kráľovstvom. Pozitívne hodnotil spoluprácu so slovenskými zastupiteľskými úradmi, ako napríklad ZÚ Viedeň, ktorému poďakoval za pomoc pri analyzovaní podnikateľského prostredia so zameraním na uplatnenie živnostníkov v Rakúsku. SAMP súhlasí aj s posilnením diplomatického (ekonomického) zastúpenia na ZÚ Londýn.

**V. Moric (AZZZ)** podporil názor viacerých členov Rady reprezentujúcich podnikateľské zväzy, že vplyvy brexitu na ekonomiku SR nebudú významné.

**Podpredseda vlády a minister financií P. Kažimír** uviedol, že riziko negatívnych vplyvov brexitu hrozí predovšetkým zo „zlej nálady“, pričom očakávané dopady na ekonomiku Slovenska momentálne nie je možné presne vyčísliť.

**Minister P. Žiga** vyslovil obavu, že Spojené kráľovstvo nemalo jednoznačné priority pre prípad brexitu. Krajina vstupuje do neznámeho priestoru, ktorý z ekonomickej stránky prinesie neistotu pre podnikateľov aj pre trhy. Brexit prináša isté výzvy pre slovenský priemysel (napr. 14% produkcie závodu Kia v Žiline smeruje do Spojeného kráľovstva), avšak aj príležitosti v podobe možného návratu časti našich občanov späť na Slovensko a obsadeniu niektorých voľných pracovných miest v slovenskom priemysle.

**V. Soták (Klub 500)** nepredpokladá masívny návrat slovenských občanov, pretože Spojené kráľovstvo tiež potrebuje pracovnú silu. Brexit by podľa neho nemal mať zásadné negatívne vplyvy na členov Klubu 500. Uvítal by, ak by sa politici v EÚ viac venovali iným témam, napríklad skutočnosti, že Čína bude v roku 2022 väčším exportérom ako EÚ.

**M. Hrivík (SOPK)** súhlasí s názorom, že brexit znamená straty na oboch stranách, aj keď si myslí, že Spojené kráľovstvo stratí viac ako EÚ27. Informoval, že SOPK nemá informácie o žiadnych veľkých negatívnych očakávaniach svojich členov v súvislosti s brexitom. Samozrejme, prípadný odchod Spojeného kráľovstva z EÚ bez dohody by znamenal množstvo zmien, ako napríklad opätovné vyžadovanie dokladov, ktoré sme si už odvykli používať (certifikát o pôvode tovaru a pod.). Víta preto myšlienku spustenia informačného portálu pre podnikateľov, aby sa dokázali pripraviť na zmeny.

**Minister M. Lajčák** ukončil diskusiu a Rada jednohlasne schválila záver k tomuto bodu programu *(záver Rady č. 03/02/2018 z 21. novembra 2018).*

**Bod 4: Diskusia k vyhodnoteniu ekonomickej diplomacie SR**

**Minister M. Lajčák** stručne predstavil predložený diskusný materiál MZVaEZ SR. Ministerstvo ním prejavuje ústretovosť v začiatočnej fáze prípravy komplexného materiálu *“Správa o stave a výsledkoch ekonomickej diplomacie za rok 2018“* a umožňuje členom Rady diskutovať o spôsobe hodnotenia ekonomickej diplomacie a štruktúre pripravovaného materiálu. Zároveň chce zabezpečiť jeho prerokovanie vo vláde SR v januári 2019. Posledná správa za rok 2017 síce bola predložená na rokovanie vlády v požadovanom termíne (január 2018), ale na samotné rokovanie vlády bola na žiadosť Zboru poradcov predsedu vlády zaradená až po diskusii v Rade (9.5.2018), čiže po piatich mesiacoch a tým pádom so stratou aktuálnosti. Minister uviedol, že súčasťou tohtoročnej správy o vyhodnotení ekonomickej diplomacie bude aj prehľad uskutočnených podnikateľských misií, ich výsledky a návrh opatrení z nich vyplývajúcich. Poukázal tiež na potrebu systémového riešenia financovania recipročných podnikateľských misií v SR.

**Generálna riaditeľka Eximbanky SR Monika Kohútová** privítala návrh MZVaEZ SR na organizovanie podnikateľských misií z jedného centra, pričom by pomohlo, ak by bolo možné spracovať plán podnikateľských misií na určité časové obdobie vopred. Poukázala na zložitú situáciu, ktorá sa sporadicky vyskytne, keď príde požiadavka na zorganizovanie dvoch podnikateľských misií do tej istej krajiny v priebehu krátkeho časového obdobia.

**Tajomník Rady Dušan Matulay** vysvetlil, že písomný materiál predložený členom Rady na rokovaní obsahuje rámcový návrh štruktúry pripravovanej správy za rok 2018. Je to úvod do diskusie na tému hodnotenia ekonomickej diplomacie SR v roku 2018, na základe ktorej MZVaEZ SR vypracuje a predloží na rokovanie vlády kompletnú *„Správu**o stave a výsledkoch ekonomickej diplomacie za rok 2018“*. **V. Soták (Klub 500)** požiadal o vypracovanie zrozumiteľného komplexného materiálu, ktorý bude pokrývať hodnotenie ekonomickej diplomacie za celý rok 2018.

**Minister M. Lajčák** následne ukončil diskusiu a Rada jednohlasne schválila záver k tomuto bodu programu *(záver Rady č. 04/02/2018 z 21. novembra 2018).* Jeho súčasťou je odporúčanie, aby členovia Rady zaslali do 30. novembra 2018 tajomníkovi Rady písomné námety ako podklad k vypracovaniu materiálu *„Správa o stave a výsledkoch ekonomickej diplomacie za rok 2018“* (týkajúce saspôsobu vyhodnocovania ekonomickej diplomacie SR a spolupráce organizácií, ktoré v Rade zastupujú, s MZVaEZ SR vrátane zastupiteľských úradov SR). Rada zároveň odporučila MZVaEZ SR zohľadniť diskusiu členov Rady a ich písomné námety v materiáli a predložiť ho do 31. januára 2019 na rokovanie vlády SR bez potreby opätovného prerokovania v Rade.

**Bod 5: Diskusia k plánu činnosti Rady na rok 2019**

**Minister M. Lajčák** otvoril diskusiu k plánu činnosti Rady na rok 2019 a predstavil štyri témy, ktoré na budúce rokovania Rady navrhuje MZVaEZ SR:

* pracovná mobilita – diskusia o implementácii „*Stratégie pracovnej mobility cudzincov v SR“*, schválenej vládou SR (10.10.2018) *-* čo funguje, aké sú skúsenosti, čo treba zmeniť, a to aj z pohľadu návratu krajanov späť na Slovensko,
* reflexia slovensko-čínskych obchodných vzťahov – vyhodnotiť slovensko-čínske obchodné vzťahy a spoluprácu s Čínou z rôznych uhlov pohľadu (napr. formát 16+1, „Hodvábna cesta“ a pod.),
* rozvojová spolupráca - ako zapojiť akademický sektor a zvýšiť mieru podnikateľských projektov *(pozn.: v kontexte Peer Review OECD a pripravovanej Strednodobej stratégie rozvojovej spolupráce SR na roky 2019-2023),*
* predsedníctvo SR na zasadnutí Rady OECD na ministerskej úrovni v roku 2019.

**M. Hrivík (SOPK)** navrhol zaradiť tému „Rozvoj obchodno-ekonomických vzťahov s Ruskou federáciou“. Zároveň uviedol, že materiál o vyhodnotení ekonomickej diplomacie SR by mal odpovedať na otázku, či súčasný stav siete reflektuje potreby slovenskej ekonomiky.

**V. Soták (Klub 500)** informoval, že Klub 500 rozdal na začiatku rokovania členom Rady materiál o možnostiach zvýšenia konkurencieschopnosti Slovenska a systému podpory investícií.Kriticky uviedol, že SR sa týmito otázkami nezaoberá. Materiál obsahuje základné návrhy z oblasti daňového a odvodového zaťaženia SR, návrhy na zavedenie opatrení na priamu podporu investícií, ako aj opatrení v oblasti zamestnanosti a energetiky. Požiadal podpredsedu vlády a ministra financií SR o stretnutie za účasti ministra hospodárstva SR, aby mohli prediskutovať otázky konkurencieschopnosti domáceho slovenského priemyslu. **Podpredseda vlády a minister financií P. Kažimír** konštatoval, že táto téma na Radu nepatrí. On osobne je zástancom vyššej miery prerozdeľovania, a preto považuje stretávanie sa k otázke vysokého daňového a odvodového zaťaženia za zbytočné.

**A. Beljajev (APZ)** navrhol zaradiť na rokovanie Rady v polovici roku 2019 tému brexit a dal na zváženie aj diskusiu o colnej politike USA.

Po ukončení diskusie bol jednomyseľne prijatý záver, že Rada berie na vedomie návrh prediskutovaných tém s odporúčaním, aby členovia Rady zaslali tajomníkovi Rady písomné návrhy tém do Plánu činnosti Rady na rok 2019 do 31. decembra 2018 *(záver Rady č. 05/02/2018 z 21. novembra 2018).*

**Bod 6: Rôzne**

Žiadny člen Rady nepredložil ďalšie návrhy do diskusie. Minister M. Lajčák preto poďakoval prítomným za účasť a ukončil rokovanie Rady.

Peter Žiga Miroslav Lajčák

minister hospodárstva SR minister zahraničných vecí

a európskych záležitostí SR

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 01/02/2018**

z 21. novembra 2018

**Program rokovania Rady vlády SR na podporu exportu a investícií**

predkladatelia:

minister zahraničných vecí a európskych záležitostí SR

minister hospodárstva SR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Rada vlády SR na podporu exportu a investícií**

1. **schvaľuje**

A.1. program rokovania Rady dňa 21. novembra 2018

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 02/02/2018**

z 21. novembra 2018

**Informácia o stave siete zastupiteľských úradov SR v zahraničí**

**v roku 2018**

predkladateľ:

minister zahraničných vecí a európskych záležitostí SR

**Rada vlády SR na podporu exportu a investícií**

**A. berie na vedomie**

A.1. Informáciu o stave siete zastupiteľských úradov SR v zahraničí v roku 2018

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 03/02/2018**

z 21. novembra 2018

**Informácia k ekonomickým vplyvom brexitu na SR**

predkladateľ:

minister zahraničných vecí a európskych záležitostí SR

**Rada vlády SR na podporu exportu a investícií**

1. **berie na vedomie**

A.1 Informáciu k ekonomickým vplyvom brexitu na SR

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 04/02/2018**

z 21. novembra 2018

**Informácia k vyhodnoteniu ekonomickej diplomacie SR za rok 2018**

predkladateľ:

minister zahraničných vecí a európskych záležitostí SR

**Rada vlády SR na podporu exportu a investícií**

**A. berie na vedomie**

A.1. Informáciu k vyhodnoteniu ekonomickej diplomacie SR za rok 2018

**B. odporúča**

**členom Rady vlády SR na podporu exportu a investícií**

B.1. zaslať tajomníkovi Rady písomné námety ako podklad k vypracovaniu materiálu *„Správa o stave a výsledkoch ekonomickej diplomacie za rok 2018“,* týkajúce saspôsobu vyhodnocovania ekonomickej diplomacie SR a spolupráce organizácií, ktoré v Rade zastupujú, s MZVaEZ SR vrátane zastupiteľských úradov SR

*do 30. novembra 2018*

**ministrovi zahraničných vecí a európskych záležitostí**

B.2. zohľadniť diskusiu členov Rady a ich písomné námety v materiáli *„Správa o stave a výsledkoch ekonomickej diplomacie za rok 2018“* a predložiť ho na rokovanie vlády SR bez potreby opätovného prerokovania v Rade

*do 31. januára 2019*

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 05/02/2018**

z 21. novembra 2018

**Plán činnosti Rady vlády SR na podporu exportu a investícií**

**na rok 2019**

predkladateľ:

minister zahraničných vecí a európskych záležitostí SR

minister hospodárstva SR

**Rada vlády SR na podporu exportu a investícií**

**A. berie na vedomie**

A.1. návrh tém do plánu činnosti Rady na rok 2019 predložených jej členmi na rokovaní Rady

**B. odporúča**

**členom Rady vlády SR na podporu exportu a investícií**

B.1. zaslať tajomníkovi Rady písomné návrhy tém do Plánu činnosti Rady na rok 2019

*do 31. decembra 2018*